钦定古今图书集成/明伦汇编/宫闱典/第081卷 > 唐
## 钦定古今图书集成/明伦汇编/宫闱典/第081卷 > 唐

唐定公主品秩及食邑、封地、卤簿、车舆之制。

按《唐书百官志》：“皇姑为大长公主，正一品；姊为长公
主，女为公主，皆视一品。皇太子女为郡主，从一品；亲
王女为县主，从二品。凡公主之家，卜祝占相不入门。
公主郡县主嫠居，有子者不再嫁，食邑皆有课户。名
山大川畿内之地，皆不以封。”按《仪卫志》，“内命妇夫
人卤簿，青衣六人，偏扇团扇皆十六，执者间彩裙襦，
彩”衣、革带，行障三，坐障二。厌翟车，驾二马。驭人十，内
给使十六人；夹车，从车六乘，伞、雉尾扇皆一，团扇二，
内给使执之。戟六十，外命妇一品亦如之。厌翟车，驭
人减二，有从人十六人。非公主、王妃则乘白铜饰犊
车，驾牛。驭人四，无雉尾扇。按《车服志》：“公主乘厌翟
车。”

### 太宗贞观五年长乐公主出降敕有司资送倍于长公主以秘书监魏徵谏止

按《唐书太宗本纪》，不载。按杜佑《通典》：贞观五年，长
乐公主出降，太宗以皇后所生，敕有司资送，倍于永
嘉长公主。秘书监魏徵谏曰：“不可。昔汉明帝欲封其
子，云：‘我子岂得与先帝子等’？可半楚淮阳，前史以为
美谈。天子姊妹为长公主，天子之女为公主，既加长
字，即是有所尊崇，或可情有浅深，无容礼有逾越。”上
然其言。长孙皇后遣使赍绢四百匹，诣征家送之。
贞观　年，公主下降，始行妇见舅姑之礼。

按《唐书太宗本纪》，不载。按杜佑《通典》：贞观中，侍中
王珪子敬直，尚太宗女南平公主。礼有妇见舅姑之
仪。自王姬下降，此事多略。珪曰：“此礼之废，由来久矣。
今上钦明，动循法制，吾受公主谒见，岂为身荣哉？所
以成国家之美耳。”于是夫妻西向坐，公主执行盥馈
之道，礼成而退，物议善之。是后公主有舅姑者，皆备
妇礼，自珪始也。

贞观十四年，弘化公主归于吐谷浑。薛延陀、吐蕃并
遣使求婚。

按《唐书太宗本纪》，不载按《旧唐书太宗本纪》，贞观
十四年二月“庚辰，左骁卫将军、淮阳王道明送弘化
公主归于吐谷浑。六月己丑，薛延陀遣使求婚，闰月
丙辰，吐蕃遣使献黄金器千斤以求婚。”

贞观十五年春正月丁卯，吐蕃遣其国相《禄东赞》来
逆女。丁丑，礼部尚书、江夏王道宗送文成公主归吐
蕃。

按《唐书太宗本纪》。不载按《旧唐书太宗本纪》云云。
贞观十七年闰月戊午。薛延陀遣其兄子突利设。献
马五万匹。牛驼一万。羊十万。以请婚。许之。

按《唐书太宗本纪》不载按《旧唐书太宗本纪》云云。

### 高宗永徽元年侍中于志宁奏公主有丧服者不得于未除服时下降

按《唐书高宗本纪》，不载。按杜佑《通典》：永徽元年正
月，衡山公主欲出降。长孙氏议以时既公除，合行吉
礼。侍中于志宁上疏曰：“伏见衡山公主出降，欲就今
秋成礼。窃按《礼记》云：‘女十五而笄，二十而嫁，有故，二
十三而嫁’。郑元云：‘有故，谓遭丧也’。固知须终三年。”其
有议者云：“‘准制公除之后，须并从吉’。此汉文创制其
仪”，为天下百姓至于公主，服是斩缞，纵使服随例除，
不宜情随例改。心丧之内，方复成婚，非唯违于《礼经》，
亦是人情不可。陛下方奖仁孝之日，敦崇名教之秋，
此事行之若难，犹宜抑而守礼，况行之甚易，何容废
而受讥。伏愿遵高宗之令轨，略孝友之权制，国家于
法无亏，公主情礼得毕，则天下幸甚。

永徽四年二月甲申，驸马都尉房遗爱、薛万彻、柴令
武，高阳、巴陵公主谋反，伏诛。

按：《唐书高宗本纪》云云。

按《旧唐书高宗本纪》，“永徽四年春正月丙子，新除房
州剌史、驸马都尉房遗爱，司徒、秦州刺史荆王元景，
司空、安州刺史、吴王恪、宁州刺史、驸马都尉薛万彻，
岚州刺史、驸马都尉柴令武谋反。二月乙酉，遗爱、万
彻、令武等并伏诛，元景、恪、巴陵高阳公主并赐死。三
月丙辰，上御观德殿，陈逆人房遗爱等口马资财为
‘五垛’”，引王公、诸亲、蕃客及文武九品以上射

### 显庆二年三月戊申禁舅姑拜公主父母拜王妃

按：《唐书高宗本纪》云云。

按杜佑《通典》：显庆二年诏曰：“比闻公主出适，舅姑皆
降礼答拜。此乃子道云替，妇德不循，何以式序家邦，
仪刑列辟？自今以后，可明加禁断，使一依礼法。若更
有以贵加于所尊者，令所司随事纠闻显庆三年，诏公主不得与县主同称出降。

按《唐书高宗本纪》，不载。按杜佑《通典》，显庆三年诏
曰：“古称釐降，唯属王姬。比闻县主适人，皆云出降，娶
王女者亦云尚主，滥假名器，深乖礼经。其县主出嫁，
宜称适，取王女者称娶，仍永以为式。”

### 龙朔三年三月丁卯长女追封安定公主谥曰思其卤簿鼓吹及供葬所须并如亲王之制

按《唐书高宗本纪》不载按《旧唐书高宗本纪》云云。

### 开耀元年以太平公主下嫁赦京师

按：《唐书高宗本纪》云云。

### 中宗神龙元年诏姑叔之尊不得致敬子侄

按《唐书中宗本纪》，不载按《旧唐书中宗本纪》，神龙
元年诏曰：“君臣朝序，贵贱之礼斯殊；兄弟大伦，先后
之仪亦异。圣人之制，率由斯道。朕临兹宝极，位在崇
高。负扆当阳，虽受宗枝之敬；退朝私谒，仍用家人之
礼。近代以来，罕遵轨度。上及公主，曲致私情；姑叔之
尊，拜于子侄。违法背礼，情用恻然。自今以后，宜从革
弊，安国相王某及镇国太平公主更不得辄拜。卫王
重俊弟兄及长宁公主姊妺等，宜告宗属，知朕意焉。”
先是，诸王及公主皆以亲为贵，天子之子，诸姑叔见
之，必先致拜，若致书则称为启事。上志欲敦睦亲族，
故下制革之。

神龙二年闰月丙午，公主开府，置官属。

按：《唐书中宗本纪》云云。

### 景龙二年以安乐公主出降盛其仪饰大赦赐酺

按：《唐书中宗本纪》：“景龙二年冬十一月己卯，大赦，赐
酺三日。”

按：《旧唐书中宗本纪》：“景龙二年十一月己卯，以安乐
公主出降，假皇后仗出于禁中，以盛其仪。帝及后御
安福楼以观之。礼毕，大赦天下，赐酺三日。”

景龙三年八月乙巳幸安乐公主山亭宴侍臣学士
赐缯帛有差冬十月庚寅幸安乐公主金城新宅宴
侍臣学士。

按《唐书中宗本纪》。不载按《旧唐书中宗本纪》云云。
景龙四年。安乐公主反。

按《唐书中宗本纪》：景龙四年二月“庚戌，及后妃公主
观三品以上拔河。六月，皇后及安乐公主、散骑常侍
马秦客反。”

按《旧唐书中宗本纪》，景龙四年正月丁丑，命左骁卫
大将军、河源军使杨矩为送金城公主入吐蕃使。己
卯，幸始平，送金城公主归吐蕃。庚戌，令中书门下供
奉官五品以上，文武三品以上，并诸学士等，自芳林
门入，集于黎园球场，分朋拔河，帝与皇后、公主亲往
观之。五月丁卯，前州司兵参军燕钦融上书言：“皇后
干预国政，安乐公主、武延秀、宗楚客等同危宗社。”帝
怒，召钦融廷见，扑杀之。时安乐公主志欲皇后临朝
称制，而求立为皇太女，由是与后合谋进鸩。六月，壬
午，帝遇毒，崩于神龙殿。

### 睿宗景云二年置金仙玉真两观

按：《唐书睿宗本纪》景云二年三月癸丑，作“金仙玉真
观。”

按：《旧唐书睿宗本纪》：景云二年五月“辛丑，改西域公
主为金仙公主，昌隆公主为玉真公主，仍置金仙、玉
真两观。”

### 元宗开元元年七月甲子太平公主及岑羲萧至忠窦怀贞谋反伏诛

按：《唐书元宗本纪》云云。

开元五年。十一月“己亥。契丹首领松漠郡王《李失活》
来朝以宗女为永乐公主”以妻之。

按：《唐书元宗本纪》云云。

开元十年制公主驸马非至亲不得出入门庭
按《唐书元宗本纪》不载按《旧唐书元宗本纪》。开元
十年九月乙亥。制曰：“朕君临宇内。子育黎元。内修睦
亲以叙九族。外协庶政以济兆民。勋戚加优厚之恩。
兄弟尽友于之至。务崇敦本。克慎明德。今小人作孽。
已伏宪章。恐不逞之徒犹未能息。凡在宗属。用申惩
诫。自今以后，公主驸马外戚家，除非至亲以外，不得
出入门庭，妄说言语，所以共存至公之道，永协和平
之义。克固藩翰，以保厥休，贵戚懿亲，宜书座右。”
开元十六年，唐昌公主出降，以右补阙施敬本等疏
请，改易紫宸殿行礼之制。

按《唐书元宗本纪》，不载。按杜佑《通典》，开元十六年，
唐昌公主出降，有司进仪注，于紫宸殿，行五礼。右补
阙施敬本等上疏曰：“窃以紫宸殿者，汉之前殿，周之
路寝。陛下所以负黻扆，正黄屋，飨万国，朝诸侯人臣
至敬之所，犹元极可见，不可得而升也。昔周女出降
于齐，而以鲁侯为主，但有外馆之法，而无路寝之事。
今欲紫宸会礼，即当臣下摄行，马入于庭，醴升于牖。
主人授几，逡巡紫宸之间；宾使就筵，登降赤墀之地。
又据主人辞称‘吾子有事，至于寡人之室’。言辞僭越，
事理乖张。既黩威灵，深亏典制。其问名纳采等事，并请权于别所。”从之。遂移于光顺门外，设次行礼。
开元二十年，以中书令萧嵩奏请，定册公主“及出降
之仪。”

按《唐书元宗本纪》，“开元二十年九月乙巳，中书令萧
嵩奏上《开元新礼》一百五十卷，制所司行用之。”
按《开元礼》，册公主前一日，尚书奉御设御幄于太极
殿如常，守宫设群官次于东西朝堂，奉礼设版位，太
乐令展宫悬，典仪设举麾位如常。又设文武群官版
位，五品以上于横街北，六品以下于横街南，文东武
西，俱重行诸亲于五品之南。〈皇亲在东诸亲在西〉设典仪位如
常仪。赞者二人在南少退，俱西向。册使立于悬北，西
上，俱北面。〈副使立于大使东少退后准此〉其日，诸卫屯门列仗如常。
册使群官等依时刻集朝堂次，改服朝服。通事舍人
各引就朝堂位。侍中量时刻版奏：“请中严。”钑戟近仗
入陈于殿庭，太乐令帅工人入就位，协律郎入就举
麾位。典仪帅赞者先入就位。诸守卫之官各服其器
服，符宝郎先请宝，俱诣阁奉迎。通事舍人分引王公
群官入就位。又通事舍人引册使及副使并入立于
殿门外道东，西面以俟。黄门侍郎帅主节奉节及幡
立于阶仗南，节在前。中书侍郎先请册置于案，令史
降公服，各对举案立于节南道东，西面。中书侍郎立
于案后。侍中版奏：“外办。”所由承旨索扇，扇上，皇帝服
通天冠、绛纱袍，御舆以出，曲直华盖警跸侍卫如常。
皇帝出自西房御座，南向坐，扇开，协律郎偃麾，戛敔，
乐作。符宝郎奉宝置于御座。典仪赞拜，群官在位者
俱再拜讫，通事舍人引册使入就位。册使等初入门，
《舒和之乐》作，至位乐止。立定，典仪曰：“再拜。”赞者承传，
册使等皆再拜。侍中进当御座前，北面跪奏称：“侍中
臣某言：册公主，请命。”使俛伏，兴。又侍中少前称：“制曰
可。”退复位。侍中承制降，诸使者北面称：“有制。”册使副
等俱再拜。侍中宣制曰：“册某公主，命公等持节展礼。”
宣制讫，使、副又再拜。侍中还侍立。赞礼者引册使少
前，黄门侍郎引主节诣册使东北，主节以节授黄门
侍郎。〈主节者后立于使左〉黄门侍郎持节，西南授册，使跪受，兴，
付主节幡，随节立于使左。黄门侍郎退。赞礼者导中
书令诣册使东，北面立。又赞礼者导中书侍郎引诸
公主册案立于中书令之右，中书令于案取公主册。
〈举案者皆由后立于使左以后准此〉授册使。册使跪受，兴，置于案。〈案者退立
于使后以后准此〉赞礼者引中书令与册使俱向北，退复位。
典仪曰：“再拜。”讫，通事舍人引册使等右旋而出，持节
者前导，持案者次之。册使等初行，乐作，出门乐止。侍
中前跪奏称：“侍中臣某言，礼毕。”俛伏，兴，还侍中位。所
由承旨索扇，扇上，皇帝兴，太乐令令撞蕤宾之钟，右
五钟皆应，鼓柷奏《太和之乐》，皇帝降座，御舆入自东
房，侍卫警跸如来仪。侍臣从至阁门开，乐止。通事舍
人引群官在位者以次出。举册者及册使至长乐门
外次，如后仪。

公主受册。

尚仪二人：〈读册〉司赞二人。〈引公主〉掌赞二人。〈知赞拜〉《女史》四
人。〈对举册案〉前一日，尚舍、守宫计会设使者及册案便次
于光范门及长乐门外，皆道右东向。司赞设公主位
于长乐门外内殿前，近南，当阶北面西上。又设内命
妇应陪位者位于公主东北及西北，嫔御等在东，宫
官等在西阶，重行相对，北上。又于内命妇之前设尚
仪位二，皆东向，以西为上。又于尚仪位南少退，设司
赞位，掌赞二人陪其后。其日，典仪设册使位于长乐
门外之西，东向北上。又设举册案者位二，在南，差退
东向。内谒者监先取公主册案置于长乐门外近限
内。命妇以下及应在位者，并服礼衣先就位。公主花
钗翟衣，司言引就受册位，侍从如常仪。通事舍人引
册使、副使等出就位。持节者立于使者之北，少退；持
册案者立于册使副西南，俱东向。持节者去节衣，持
册案者以案进册使之前，北向相次而立。内使二人
引使者诣门内，谒者举案少前，使取公主册，跪置册
于案，俛伏，兴。通事舍人引册使、副使等俱进，就次以
俟。尚仪率女史诣门，舁册案入，各就尚仪之前，对举
册案，皆东向。司赞曰：“再拜。”〈凡司赞有词掌赞皆承传〉司言赞“公主
再拜。”尚仪取公主册于案。〈持案者退〉少前，北面称：“有制曰。”
“司言赞公主再拜。”尚仪执册跪读讫，退复位，以册进
授公主，公主受册以授司言讫，司赞曰：“再拜。”公主再
拜，在位者皆再拜。司赞少前，称：“礼毕。”司言引公主退，
在位者以次退。掌赞报内谒者监，礼毕。内谒者监传
报册使等诣太极殿前南横街南，北面西上立；中书
令立于册使等东北，西面。册使再拜，复命曰：“奉制册
命某公主。”礼毕。又再拜。中书令奏闻。册使等退，幡节
各还本司。

纳采：

前一日，主人设使者次于大门之外道右，南向。〈其纳吉纳
征请期亲迎等礼皆如之〉其日大昕，使者至于主人大门外，赞礼
者延入次。〈凡宾主及行事者皆公服〉使者出次，赞礼者引至于大
门外之西，东面。主人立于东阶下，西面。傧者立于主人之左，北面受命，出立于门东，西面曰：“敢请事。”使者
曰：“朝恩贶室于某公之子，某公有先人之礼，使某也
请纳采。”傧者入告，主人曰：“寡人敢不敬从。”傧者出告。
掌畜者以雁授使者。其馀并如一品婚仪。

问名。

使者既出，至，主人还阼阶上，西面曰：“皇帝第某女，封
某公主”，馀行事并如一品婚仪。其礼，使者于户牖之
间，赠之篚币及两马，词云：“吾子为事故至于寡人之
室，寡人有先皇之礼，请礼从者。”

纳吉：

其日大昕，使者至请事。使者曰：“加诸卜，占曰吉，使某
也敢告。”主人曰：“某公有吉，寡人与在焉，寡人不敢辞，
如纳采之仪。”

纳征：

其日大昕，使者至，入次。掌事者布羃内门外，元𫄸束
帛陈于羃上，乘马在羃南，北首西上。掌事者奉璋以
匵，俟于羃东。使者曰：“朝恩贶室于某公之子，某公有
先人之礼，使某也以束帛乘马请纳征。”主人曰：“某公
顺先典，贶以重礼，寡人敢不承命。”馀并如一品婚仪
请期。

其日大昕，使者至，入次，至请事依。使者曰：“某公有赐，
既申受命，某公使某请吉日。”傧者入告，主人曰：“寡人
既前受命，惟命是听。”使者曰：“某公命某听命于王。”傧
者入告，主人曰：“寡人固惟命是听。”使者曰：“某公使某
受命于王，王不许，某敢不告？期曰某日。”馀并如《一品
婚仪》。

亲迎。

其日大昕，婿之父告庙、醮子，并如一品婚仪。子再拜，
降出，乘辂，备仪仗，诣主人之第。宾将至，内赞者布席
于东房，当户南向，设樽甒醴等于东房。主人醴公主
如一品醴女之仪。公主著花钗褕翟𫄸袡，入房以下
并如一品醴女仪。讫，主人降立于东阶东南，西面。赞
礼引宾出次，立于门西，东面。傧者进受命，出门，东面
曰：“敢请。”宾曰：“某主命，某之父，以兹初昏命某，将请承
命。”傧者入告，主人曰：“寡人固敬具以请。”至，奠雁出，如
常礼。初。宾入门，主妇出，立于房户外之西，南面。于宾
拜讫，姆导公主出。主人少进，西面戒之，如有正焉，若
衣若笄，命之曰：“戒之敬之，夙夜无违命！”主妇戒之于
西阶上，施衿结帨，戒之曰：“勉之敬之，夙夜无违宫事”
公主出以下并如常仪。

《同牢》。

初婚，掌事者设洗于东阶东南，及陈设牢馔钘俎之
数，各依其品，羊豕节折，大羹在于爨。〈其器皆明乌漆惟㽅以陶巹以
瓢〉馀并如一品仪。

见舅姑。

见之日，“公主夙兴沐浴，著花钗，服褕翟，舅服公服，姑
著钿钗，礼衣。”其仪同一品。婚礼，“公主降西阶以出，无
取脯授妇氏之仪。”

盥馈舅姑。

公主盥馈以少牢，舅、姑、公主服如见礼。及酳舅姑讫，
内赞者“设公主席于舅姑东北，南面。馀并如一品礼。
婚会　妇人礼仪。”　以上并如一品婚仪。

飨丈夫送者同一品仪，加送以乘马，设从者乃于西
廊下。

飨妇人、送者，女相者引宾升，降，酬以束帛。馀如丈夫
礼。

### 天宝三载十一月癸卯玉真公主先为女道士让号及实封赐名摘盈

按《唐书元宗本纪》不载按《旧唐书元宗本纪》云云，
天宝四载，封两外孙女为公主，出降契丹及奚，寻杀
公主以叛。

按《唐书元宗本纪》：“天宝四载春三月壬申，以外孙独
孤氏女为静乐公主，嫁于契丹松漠都督李怀节；杨
氏女为宜芳公主，嫁于奚饶乐都督李延宠。九月，契
丹、奚皆杀其公主以叛。”

### 肃宗乾元元年秋七月丁亥制上皇第二女宁国公主出降回纥英武威远毗伽可汗

按《唐书肃宗本纪》不载按《旧唐书肃宗本纪》云云。

### 代宗永泰元年七月甲午昇平公主出降驸马都尉郭暧

按《唐书代宗本纪》不载按《旧唐书代宗本纪》云云。

### 大历四年五月辛卯以仆固怀安女为崇徽公主嫁回纥可汗仍令兵部侍郎李涵往册命

按《唐书代宗本纪》不载按《旧唐书代宗本纪》云云。

### 德宗贞元四年十月戊子回纥公主将妾媵六十馀人马二千匹来迎咸安公主命刑部尚书关播送公主归蕃

按《唐书德宗本纪》不载按《旧唐书德宗本纪》云云。
贞元十五年秋七月丙午。故唐安公主赐谥曰“庄穆
公主。”赐谥自“唐安”始也。

按《唐书德宗本纪》。不载按《旧唐书德宗本纪》云云贞元十七年夏四月丁未。始命驸马及郡县主婿无
子者。养男不用母荫。

按《唐书德宗本纪》不载按《旧唐书德宗本纪》云云。

### 宪宗元和六年三月乙卯畿内军镇牧放驸马贵族掠获并不得带兵仗恐杂盗也

按《唐书宪宗本纪》。不载按《旧唐书宪宗本纪》云云。
元和八年。削夺驸马都尉于季友官。

按《唐书宪宗本纪》，不载按《旧唐书宪宗本纪》，“元和
八年二月辛卯，殿中少监、驸马都尉于季友，诳罔公
主，藏隐内人，转授凶兄，移贮外舍，伤风黩礼，莫大于
兹。宜削夺所任官，令在家修省。”

### 穆宗长庆元年正月翰林学士李德裕疏驸马不得至宰臣及台省官私第从之五月以皇妹太和公主出降回纥

按《唐书穆宗本纪》，不载按《旧唐书穆宗本纪》：长庆
元年正月己酉。以前检校大理少卿、驸马都尉刘士
泾为太仆卿。给事中韦弘景、薛存庆封还诏书。上谕
之曰：“士泾父昌有边功，久为少列十馀年，又以尚云
安公主。朕欲加恩，制官敕下，制命始行。”翰林学士司
勋员外郎李德裕上疏曰：“臣见国朝故事，驸马国之
亲密，不合与朝廷要官往来，开元中禁止尢切。近日
驸马多至宰相及要官宅，此辈无他才可以延接，唯
是漏泄禁密，交通中外。伏望宣示驸马等，今后有事，
任至中书见宰臣，此外不得至宰臣及台省官私第。”
从之。五月癸亥，皇妹太和公主出降回纥登罗骨没
施合毘伽可汗。甲子，命金吾大将军胡证充“送公主
入《回纥》使，兼册可汗”；又以太府卿李锐为“《入回纥》婚
礼使。”七月辛酉，太和长公主发赴回纥，上以半仗御
通化门，临送群臣，班于章敬寺前。

### 敬宗宝历元年六月乙酉诏公主郡主并不得进女口

按《唐书敬宗本纪》不载按《旧唐书敬宗本纪》云云。

### 文宗太和二年五月丁巳命中使于汉阳公主及诸公主第宣旨今后每遇对日不得广插钗梳不须著短窄衣服

按《唐书文宗本纪》不载按《旧唐书文宗本纪》云云。

### 开成二年诏驸马为公主服期

按《唐书文宗本纪》。不载按《旧唐书文宗本纪》。开成
二年十二月壬寅。以前忠武军节度使杜悰为工部
尚书判度支。时悰既除官。久未谢恩。户部侍郎李玨
奏杜悰为岐阳公主服假内玨因言“比来驸马为公
主行服三年。所以士族之家不愿为国戚者以此。”帝
大骇其奏。即日诏曰：“制服轻重。必资典礼。比闻往者
驸马为公主行服三年”，缘情之义，殊非“故实”，“违经之
制，今乃闻知，宜行期周，永为定制。”

开成四年。以公主衣服逾制。夺驸马窦澣俸两月
按《唐书文宗本纪》。不载按《旧唐书文宗本纪》。开成
四年春正月丁卯夜。于咸泰殿观灯作乐。三宫毕会。
上性节俭。延安公主衣裾宽大。即时斥归。驸马窦澣
待罪。诏曰：“公主入参。衣服逾制。从夫之义。过有所归
澣。宜夺两月俸钱。”

### 武宗会昌五年中书奏公主上表不宜称妾

按《唐书武宗本纪》，不载按《旧唐书武宗本纪》：会昌
五年，中书奏，“伏见公主上表称妾某者。伏以臣妾之
义，取其贱称；家人之礼，即宜区别。臣等商量，公主上
表，请如长公主之例，并云某邑公主几女上表，郡县
主亦望依此例称谓。”从之。又按会昌五年敕：“今后
先降嫁公主、县主如有儿女者，并不用再请从人。如
无儿”者陈奏，委宗正寺处分。而有妄称无辄请再从
人者，觉察处分。

### 宣宗大中四年二月皇女万寿公主出降右拾遗郑颢以颢为银青光禄大夫行起居郎驸马都尉

按《唐书宣宗本纪》。不载按《旧唐书宣宗本纪》云云。
大中五年。敕公主邑司。不得擅行文牒府县。

按：《唐书宣宗本纪》，不载按《旧唐书宣宗本纪》，大中
五年八月，敕：“公主邑司擅行文牒，恐多影庇，有紊条
章。今后公主除录征封外，不得令邑司行文书牒府
县，如缘公事，令邑司申宗正寺，与酌事体施行。”
大中十二年三月，以前乡贡进士于琮为秘书省校
书郎，寻尚皇女广德公主，改银青光禄大夫，守右拾
遗、驸马都尉。

按《唐书宣宗本纪》不载按《旧唐书宣宗本纪》云云。